સુરતના ઉધના વિસ્તારમાં સ્લેબ તૂટવાની ઘટના સામે આવી છે. અચાનક બિલ્ડિંગના બીજા માળનો સ્લેબ તૂટવાના કારણે બે લોકો ઈજાગ્રસ્ત થયા હતા. સમગ્ર ઘટનાની વાત કરવામાં આવે તો ઉધના રેલવે સ્ટેશનની સામે આવેલી શાહ માર્કેટના બીજા માળનો સ્લેબ એકાએક ધરાશાયી થયો હતો. આ બિલ્ડિંગની હાલત જર્જરિત હોવાના કારણે સ્લેબ પડવાની ઘટના બની હતી. બીજા માળેથી સ્લેબ તૂટવાના કારણે ગ્રાઉન્ડ ફ્લોટ પર આવેલી દુકાનોને પણ નુકશાન થયું હતું. સ્લેબ દુકાનની સીલિંગ પર પડવાના કારણે દુકાનોની સીલિંગ પણ તૂટી ગઈ હતી જેના કારણે સ્લેબનો કાટમાળ દુકાનમાં પડ્યો હતો. આ ઘટનામાં બે દુકાનદારને ઈજા થઈ હોવાના કારણે 108 મારફતે દુકાનદારને સુરત સિવિલ હોસ્પિટલમાં ખસેડવામાં આવ્યા હતા. ઘટનાની જાણ ફાયર વિભાગને કરવામાં આવતા ફાયરના જવાનો ઘટના સ્થળે પહોંચ્યા હતા અને કાટમાળ હટાવવાની કામગીરી શરૂ કરી હતી.